section_heading: Pad
paragraph_text: Smrću Epaminonde u bitci kod Mantineje (362. pr. Kr.) grad je ponovno izgubio vodeću poziciju. U ratu sa susjednom državom Fokidom (356. – 346. pr. Kr.) Teba nije uspjela niti održati svoju prevlast u središnjoj Grčkoj, pa je pozvala Filipa II. Makedonskog da joj pomogne slomiti Fokiđane. Taj poziv je osnažio snagu toga kralja, te ga ohrabrio na osvajanje Grčke. Tebanski odnos prema Filipu se potpuno mijenja 338. pr. Kr. kada je govornik Demosten nagovorio Tebu da se pridruži Ateni u posljednjem pokušaju da spriječi Filipovo nadiranje prema Atici. Tebanski je kontingent izgubio odlučujuću bitku kod Heroneje, a s njom i svu nadu o ponovnom preuzimanju kontrole nad Grčkom. Filip je bio zadovoljen time što je oduzeo Tebi kontrolu nad Beocijom, no neuspješnu pobunu 335. pr. Kr. protiv njegovog sina Aleksandra kaznili su Makedonci i ostale grčke države razaranjem cijelog grada. U skladu s tradicijom jedino su poštedili kuću pjesnika Pindara i hramove.